《樱桃花开留徐二饮》
宋代·刘敞

晨晖照屋清露晞，樱桃花房开欲齐。繁花先得造物巧，不与众卉争高低。

参差萼萼相照耀，恍惚满眼令人迷。鸟惊风过若无意，云起雪飞空满蹊。

仰攀浓香俯玩影，应接不暇昏鸦栖。流光易失动壮士，斗酒相劳和天倪。

浩歌直欲并日夜，醉耳不能分鼓鼙。人间出处未尝定，暂虽会合终当暌。

子今跃马至万里，脱略尘土排云霓。豫知明年花复发，怅望君子无由携。

少年且作后日意，更使封植惊淮西。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。